Slavec

Slavec (, ) je obec na Slovensku v okrese Rožňava. Najvýznamnejšou pamiatkou je areál zaniknutého opevneného kláštora pavlínov zo 14. storočia v časti Gombasek. Na území obce sa nachádza Gombasecká jaskyňa.

Časti obce 
 Vidová - pripojená v r. 1961
 Gombasek 
 Hámor

Kultúra a zaujímavosti

Pamiatky 
 Kláštor Pavlínov v časti Gombasek, vznikol okolo roku 1371, kedy Ladislav zo Štítnika daroval toto územie pavlínskym mníchom. Ako donátor sa spomína aj Juraj Bubek, na svojom náhrobku v kostole v Hrhove uvádza založenie tohto kláštora. Kedysi prosperujúci kláštor zanikol počas 16. storočia, kedy sa v Gemeri rozšírila reformácia a aj politická situácia bola nestabilná. Objekt bol vyplienený Jurajom Bebekom v roku 1566, ktorý sa údajne dopustil aj mučenia miestnych rehoľníkov. Kláštor už nebol nikdy obnovený. Do dnešných čias sa zachovala iba malá časť južného múru kostola Panny Márie, vysoká asi osem metrov. Pôvodná stavba bola jednoloďová s polygonálne ukončeným presbytériom. V roku 2011 sa tu uskutočnil archeologický výskum.

 Reformovaný kostol v Slavci, jednoloďová pôvodne gotická stavba s pravouhlým záverom a predstavanou vežou, z 15. storočia. Stavba sa nachádza uprostred areálu chráneného obranným múrom. Kostol prešiel stavebnými úpravami v roku 1801. V interéri sa nachádza drevený kazetový strop s ľudovou výmaľbou z 18. storočia. Ďalej sa v interiéri nachádza maľovaná empora, pôvodné lavice a kazateľnica s prvkami ľudového umenia. Kostol má hladké bielené fasády, veža je ukončená korunnou rímsou s terčíkom a barokovou helmicou pokrytou šindľom. 

 Reformovaný kostol v časti Vidová, jednoloďová pôvodne jednoduchá renesančná stavba s pravouhlým záverom. Na začiatku 19. storočia bola pristavaná veža. Strecha kostola je vysoká valbová, veža je ukončená šindľovou zvonovitou helmicou. V interiéri sa nachádza maľovaný kazetový strop, empora z roku 1783, lavice s maľovanými čelami z rovnakého obdobia a kazateľnica. Fasády kostola sú hladké bielené.

 Kúria Andrášiovcov v Gombaseku, jednopodlažná baroková stavba na pôdoryse štvorca s manzardovou strechou, z druhej polovice 18. storočia. V 19. storočí prešla klasicistickou úpravou. V súčasnosti má hladké fasády bez členenia.

 Baroková kúria v lokalite Hámor, jednopodlažná stavba na pôdoryse písmena L s valbovou strechou, z druhej polovice 18. storočia. Úpravami prešla v 19. storočí. Fasády má členené lizénami, oknami so šambránami a nadokennými štukovými zrkadlami.

 Remeselnícky (šafárov) dom v Gombaseku, dvojpodlažná murovaná stavba na pôdoryse obdĺžnika so sedlovou strechou, z 19 storočia. Objekt má hladké fasády bez členenia.

Podujatia 
V obci sa koná Gombasecký letný tábor.

Hospodárstvo 
V katastri obce leží významný kameňolom.

Referencie

Iné projekty

Externé odkazy 
 Oficiálna stránka obce
 Rožňava a okolie- turistické atrakcie v obci
 Apsida.sk- profil gombaseckého kláštora

 
Obce okresu Rožňava